CELEX: 32020R1243
Language: el
Date: 2020-09-01 00:00:00
Title: Εκτελεστικός κανονισμός (ΕΕ) 2020/1243 της Επιτροπής της 1ης Σεπτεμβρίου 2020 για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν τα είδη γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) σε ορισμένα χωρικά ύδατα της Ισπανίας (Βαλεαρίδες Νήσοι)

2.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/5
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1243 ΤΗΣ ΕΠΙΤΡΟΠΗΣ
         της 1ης Σεπτεμβρίου 2020
         για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν τα είδη γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) σε ορισμένα χωρικά ύδατα της Ισπανίας (Βαλεαρίδες Νήσοι)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
                  
               
                     (2)
                  
                  
                     Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
                  
               
                     (3)
                  
                  
                     Με τον εκτελεστικό κανονισμό (ΕΕ) αριθ. 1233/2013 της Επιτροπής (2) χορηγήθηκε, για πρώτη φορά έως τις 31 Δεκεμβρίου 2016, παρέκκλιση από το άρθρο 13 παράγραφος 1 πρώτο εδάφιο για τη χρήση συρόμενων από σκάφη γρίπων που αλιεύουν τα είδη γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) στα ισπανικά χωρικά ύδατα των Βαλεαρίδων Νήσων. Η εν λόγω παρέκκλιση βασιζόταν σε πρόσθετη παρέκκλιση από το ελάχιστο μέγεθος ματιών που θέσπισε η Ισπανία σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006, διότι, χωρίς την παρέκκλιση αυτή, ο σχετικός τύπος αλιείας δεν θα ήταν δυνατόν να πραγματοποιηθεί και θα έπρεπε να παύσει.
                  
               
                     (4)
                  
                  
                     Με τον εκτελεστικό κανονισμό (ΕΕ) 2019/662 της Επιτροπής (3) χορηγήθηκε παράταση της παρέκκλισης έως τις 31 Δεκεμβρίου 2019, λαμβανομένου υπόψη του σχεδίου διαχείρισης για τους τύπους αλιείας στους οποίους εφαρμοζόταν η παρέκκλιση που θέσπισε η Ισπανία σύμφωνα με το άρθρο 19 του κανονισμού (ΕΚ) αριθ. 1967/2006.
                  
               
                     (5)
                  
                  
                     Στις 3 Σεπτεμβρίου 2019 οι ισπανικές αρχές ζήτησαν από την Επιτροπή να παρατείνει την παρέκκλιση από το άρθρο 13 παράγραφος 1 πρώτο εδάφιο πέραν της 31ης Δεκεμβρίου 2019. Η Ισπανία διαβίβασε σχέδιο του νέου σχεδίου διαχείρισης για την περίοδο 2019-2022, το οποίο θα ρυθμίζεται από τους ισχύοντες εθνικούς κανόνες (4). Η Ισπανία διαβίβασε επικαιροποιημένες πληροφορίες για να δικαιολογήσει το αίτημα ανανέωσης της παρέκκλισης.
                  
               
                     (6)
                  
                  
                     Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε το προσχέδιο διαχείρισης τον Νοέμβριο του 2019 (5) και το αίτημα παράτασης της παρέκκλισης τον Μάρτιο του 2020 (6).
                  
               
                     (7)
                  
                  
                     Η ΕΤΟΕΑ κατέληξε στο συμπέρασμα ότι το σχέδιο διαχείρισης των συρόμενων από σκάφη γρίπων στις Βαλεαρίδες Νήσους κατά την περίοδο 2016-2019 εφαρμόστηκε ορθά και ότι εξακολουθούσαν να πληρούνται οι όροι υπό τους οποίους χορηγήθηκε το 2016 η παρέκκλιση όσον αφορά την ελάχιστη απόσταση από την ακτή και το βάθος. Η ΕΤΟΕΑ επισημαίνει ότι τα αλιευτικά εργαλεία φαίνεται να είναι εργαλεία μεγάλης επιλεκτικότητας.
                  
               
                     (8)
                  
                  
                     Η ΕΤΟΕΑ πρότεινε ορισμένες προσαρμογές, ιδίως με τον καθορισμό εποχιακού συνολικού επιτρεπόμενου αλιεύματος (TAC) σύμφωνα με τα πρόσφατα αλιεύματα και με τη διευκρίνιση της πιθανής επικάλυψης, σε δύο κόλπους, μεταξύ της αλιείας με το εργαλείο Jonquiller με στόχο τους γωβιούς και των βυθών με θαλάσσια βλάστηση.
                  
               
                     (9)
                  
                  
                     Υπό το πρίσμα της αξιολόγησης της ΕΤΟΕΑ, η Επιτροπή επισημαίνει ότι οι ισπανικές αρχές δεσμεύτηκαν, με επιστολή που απέστειλαν στην Επιτροπή στις 4 Ιουνίου 2020 (7), να ευθυγραμμίσουν το εποχιακό TAC με τον μέσο όρο αλιευμάτων που παρατηρήθηκε τα τελευταία έτη και να δρομολογήσουν τη διενέργεια επιστημονικής μελέτης για να διευκρινιστεί κατά πόσον υπάρχουν αλληλεπιδράσεις μεταξύ της αλιείας και των βυθών με θαλάσσια βλάστηση στους δύο σχετικούς κόλπους. Η Ισπανία δεσμεύτηκε επίσης να απαγορεύσει την αλιεία στους εν λόγω δύο κόλπους, τουλάχιστον έως ότου η ΕΤΟΕΑ αξιολογήσει την επιστημονική μελέτη, και να ενημερώσει την Επιτροπή σχετικά με τη συνέχεια που θα δοθεί στις ανωτέρω δεσμεύσεις.
                  
               
                     (10)
                  
                  
                     Η παρέκκλιση που ζητήθηκε από την Ισπανία πληροί τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (11)
                  
                  
                     Υφίστανται συγκεκριμένοι γεωγραφικοί περιορισμοί δεδομένου του περιορισμένου μεγέθους της υφαλοκρηπίδας όσο και της γεωγραφικής κατανομής των στοχευόμενων ειδών, που περιορίζονται αποκλειστικά σε ορισμένες ζώνες στις παράκτιες περιοχές σε βάθη μικρότερα των 50 μέτρων.
                  
               
                     (12)
                  
                  
                     Ο τύπος αλιείας δεν έχει σημαντικές επιπτώσεις στο θαλάσσιο περιβάλλον, δεδομένου ότι οι συρόμενοι από σκάφη γρίποι ρυμουλκούνται εντός της στήλης ύδατος. Λόγω της χρήσης ηχοβολιστικών συσκευών, ο τύπος αλιείας είναι πολύ επιλεκτικός και η ποσότητα παρεμπιπτόντων αλιευμάτων είναι μικρή. Εξάλλου, τα ανεπιθύμητα αλιεύματα απελευθερώνονται αμέσως ζωντανά και τα ποσοστά επιβίωσης είναι πολύ υψηλά.
                  
               
                     (13)
                  
                  
                     Η παρέκκλιση που ζητείται από τις ισπανικές αρχές αφορά περιορισμένο αριθμό σκαφών, ήτοι 55 σκάφη.
                  
               
                     (14)
                  
                  
                     Η αλιεία δεν μπορεί να πραγματοποιηθεί με άλλο εργαλείο, καθώς οι συρόμενοι από σκάφος γρίποι είναι το μόνο επιτρεπόμενο ελεγχόμενο εργαλείο για την αλίευση των εν λόγω τριών ειδών που ζουν σε κοπάδια στα ρηχά παράκτια ύδατα.
                  
               
                     (15)
                  
                  
                     Το αίτημα καλύπτει σκάφη τα οποία είναι νηολογημένα στη θαλάσσια απογραφή για τη διαχείριση της οποίας αρμόδια είναι η Γενική Διεύθυνση Αλιείας και Θαλάσσιου Περιβάλλοντος των Βαλεαρίδων Νήσων, διαθέτουν ιστορικό αλιείας στον εν λόγω τύπο αλιείας για πάνω από πέντε έτη και δραστηριοποιούνται στο πλαίσιο σχεδίου διαχείρισης για τη ρύθμιση της αλιείας των ειδών γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) με συρόμενους από σκάφος γρίπους. Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
                  
               
                     (16)
                  
                  
                     Το σχέδιο διαχείρισης εγγυάται ότι δεν θα υπάρξει μελλοντική αύξηση της αλιευτικής προσπάθειας, δεδομένου ότι θα εκδοθούν άδειες αλιείας μόνο για 55 συγκεκριμένα σκάφη, μέγιστου μήκους 12 μέτρων και ισχύος έως και 198,5 kW το καθένα. Επιπλέον, καθορίζεται ανώτατο όριο για τη συνολική χωρητικότητα και ισχύ, και ο τύπος αλιείας θα απαγορευτεί έως την επόμενη αλιευτική περίοδο εάν επιτευχθεί το εποχικό TAC.
                  
               
                     (17)
                  
                  
                     Οι σχετικές αλιευτικές δραστηριότητες πληρούν τις απαιτήσεις του άρθρου 4 παράγραφος 1 του κανονισμού (ΕΚ) αριθ. 1967/2006, το οποίο επιτρέπει την αλιεία επάνω από προστατευόμενα ενδιαιτήματα υπό ορισμένους όρους, εφόσον η αλιεία εκτελείται κατά τέτοιο τρόπο ώστε τα χρησιμοποιούμενα εργαλεία να μην αγγίζουν τον βυθό με θαλάσσια βλάστηση
                  
               
                     (18)
                  
                  
                     Επιπλέον, ο εν λόγω τύπος αλιείας δεν θα ήταν δυνατόν να πραγματοποιηθεί χωρίς παρέκκλιση από το ελάχιστο επιτρεπόμενο μέγεθος ματιών.
                  
               
                     (19)
                  
                  
                     Ωστόσο, επειδή ο εν λόγω τύπος αλιείας είναι πολύ επιλεκτικός, έχει αμελητέες επιπτώσεις στο περιβάλλον και δεν επηρεάζεται από τις διατάξεις του άρθρου 4 παράγραφος 5 του κανονισμού (ΕΚ) αριθ. 1967/2006, η Ισπανία ενέκρινε στο παρελθόν την παρέκκλιση από το ελάχιστο μέγεθος ματιών βάσει του άρθρου 9 παράγραφος 7 του κανονισμού (ΕΚ) αριθ. 1967/2006.
                  
               
                     (20)
                  
                  
                     Το άρθρο 9 του κανονισμού (ΕΚ) αριθ. 1967/2006 απαλείφθηκε με τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου (8). Ωστόσο, σύμφωνα με το παράρτημα IX μέρος Β σημείο 4 του κανονισμού (ΕΕ) 2019/1241 μπορούν να εξακολουθήσουν να εφαρμόζονται οι παρεκκλίσεις από τα ελάχιστα μεγέθη ματιών που εκδόθηκαν βάσει του άρθρου 9 του κανονισμού (ΕΚ) αριθ. 1967/2006, οι οποίες ίσχυαν στις 14 Αυγούστου 2019, υπό τον όρο ότι δεν οδηγούν σε αύξηση των αλιευμάτων ιχθυδίων. Η παρούσα παράταση της παρέκκλισης πληροί τους όρους που ορίζονται στο άρθρο 15 παράγραφος 5 και στο παράρτημα IX μέρος Β σημείο 4 του κανονισμού (ΕΕ) 2019/1241 δεδομένου ότι δεν επιφέρει υποβάθμιση των προτύπων επιλεκτικότητας, ιδίως ως προς την αύξηση των αλιευμάτων ιχθυδίων που υπήρχαν στις 14 Αυγούστου 2019, και αποσκοπεί στην επίτευξη των γενικών και ειδικών στόχων που ορίζονται στα άρθρα 3 και 4 του εν λόγω κανονισμού.
                  
               
                     (21)
                  
                  
                     Οι συναφείς αλιευτικές δραστηριότητες πληρούν τις απαιτήσεις καταγραφής που προβλέπονται στο άρθρο 14 του κανονισμού (ΕΚ) αριθ. 1224/2009 του Συμβουλίου (9).
                  
               
                     (22)
                  
                  
                     Ο σχετικός τύπος αλιείας πραγματοποιείται σε πολύ μικρή απόσταση από την ακτή και συνεπώς δεν παρεμποδίζει τις αλιευτικές δραστηριότητες άλλων σκαφών.
                  
               
                     (23)
                  
                  
                     Ο σχετικός τύπος αλιείας αποτελεί αντικείμενο ρύθμισης στο ισπανικό σχέδιο διαχείρισης, ώστε να εξασφαλίζεται ότι τα αλιεύματα των ειδών που αναφέρονται στο παράρτημα IX του κανονισμού (ΕΕ) 2019/1241 είναι ελάχιστα.
                  
               
                     (24)
                  
                  
                     Οι συρόμενοι από σκάφος γρίποι δεν στοχεύουν στην αλίευση κεφαλόποδων.
                  
               
                     (25)
                  
                  
                     Το ισπανικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
                  
               
                     (26)
                  
                  
                     Κατά συνέπεια, πρέπει να χορηγηθεί η παρέκκλιση που ζητείται.
                  
               
                     (27)
                  
                  
                     Οι ισπανικές αρχές θα πρέπει να υποβάλουν έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο ισπανικό σχέδιο διαχείρισης.
                  
               
                     (28)
                  
                  
                     Θα πρέπει να θεσπιστεί περιορισμός όσον αφορά τη διάρκεια της παρέκκλισης, ώστε να καταστεί δυνατή η ταχεία λήψη διορθωτικών μέτρων διαχείρισης σε περίπτωση που από την παρακολούθηση του σχεδίου διαχείρισης προκύψει ότι η κατάσταση διατήρησης του υπό εκμετάλλευση αποθέματος είναι κακή, και παράλληλα να βελτιωθεί το επιστημονικό υπόβαθρο που θα επιτρέψει την κατάρτιση βελτιωμένου σχεδίου διαχείρισης. Η λήξη της παρέκκλισης θα πρέπει να καθοριστεί στο τέλος της αλιευτικής περιόδου. Κατά συνέπεια, η παρέκκλιση θα πρέπει να εφαρμόζεται έως τις 30 Απριλίου 2023.
                  
               
                     (29)
                  
                  
                     Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) 2019/662 έληξε στις 31 Δεκεμβρίου 2019, προκειμένου να διασφαλιστεί η νομική συνέχεια, ο παρών κανονισμός θα πρέπει να εφαρμόζεται από την 1η Ιανουαρίου 2020. Για λόγους ασφάλειας δικαίου, ο παρών κανονισμός θα πρέπει να αρχίσει να ισχύει επειγόντως.
                  
               
                     (30)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            Το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Ισπανίας που γειτνιάζουν με τις ακτές της αυτόνομης κοινότητας των Βαλεαρίδων Νήσων όσον αφορά την αλιεία των ειδών γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) από συρόμενους από σκάφη γρίπους που χρησιμοποιούνται από σκάφη τα οποία:
            
                        α)
                     
                     
                        είναι νηολογημένα στη θαλάσσια απογραφή για τη διαχείριση της οποίας αρμόδια είναι η Γενική Διεύθυνση Αλιείας και Θαλάσσιου Περιβάλλοντος των Βαλεαρίδων Νήσων·
                     
                  
                        β)
                     
                     
                        διαθέτουν ιστορικό αλιείας στον εν λόγω τύπο αλιείας για πάνω από πέντε έτη και δεν θα επιφέρουν μελλοντικά αύξηση της καταβαλλόμενης αλιευτικής προσπάθειας·
                     
                  
                        γ)
                     
                     
                        διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ισπανία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                     
                  
         
            Άρθρο 2
            Σχέδιο παρακολούθησης και υποβολή έκθεσης
            Η Ισπανία υποβάλλει στην Επιτροπή, για πρώτη φορά έως τις 30 Σεπτεμβρίου 2020 και στη συνέχεια κάθε 12 μήνες, έκθεση η οποία συντάσσεται σύμφωνα με το σχέδιο παρακολούθησης που ορίζεται στο σχέδιο διαχείρισης που αναφέρεται στο άρθρο 1 στοιχείο γ).
         
         
            Άρθρο 3
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως τις 30 Απριλίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 409 της 30.12.2006, σ. 11.
         
            (2)  Εκτελεστικός κανονισμός (ΕΕ) αριθ. 1233/2013 της Επιτροπής, της 29ης Νοεμβρίου 2013, για τη θέσπιση παρέκκλισης από τον κανονισμό (ΕΚ) αριθ. 1967/2006 όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν τα είδη γωβιουδάκι άφια και γωβιός του Φερρέρ (Aphia minuta και Pseudaphia ferreri) και μαρίδα (Spicara smaris) σε ορισμένα χωρικά ύδατα της Ισπανίας (Βαλεαρίδες Νήσοι) (ΕΕ L 322 της 3.12.2013, σ. 17).
         
            (3)  Εκτελεστικός κανονισμός (ΕΕ) 2019/662 της Επιτροπής, της 25ης Απριλίου 2019, για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν τα είδη γωβιουδάκι άφια (Aphia minuta), γωβιός του Φερρέρ (Pseudaphia ferreri) και μαρίδα (Spicara smaris) σε ορισμένα χωρικά ύδατα της Ισπανίας (Βαλεαρίδες Νήσοι) (ΕΕ L 112 της 26.4.2019, σ. 16).
         
            (4)  Decreto 19/2019, de 15 de marzo, por el que se establece el Plan de Gestión Pluriinsular para la PESCA con Artes de Tiro Tradicionales en aguas de las Illes Balears (BOIB No 035, 16.3.2019, σ. 9442).
         
            (5)  Επιστημονική, Τεχνική και Οικονομική Επιτροπή Αλιείας — Έκθεση της 62ης συνόδου ολομέλειας (PLEN-19-03), Υπηρεσία Εκδόσεων της Ευρωπαϊκής Ένωσης, Λουξεμβούργο, 2019, ISBN 978-92-76-14169-3, doi:10.2760/1597, JRC118961.
         
            (6)  Επιστημονική, Τεχνική και Οικονομική Επιτροπή Αλιείας – Έκθεση της 63ης συνόδου ολομέλειας (PLEN-20-01), Υπηρεσία Εκδόσεων της Ευρωπαϊκής Ένωσης, Λουξεμβούργο, 2020, ISBN 978-92-76-18117-0, doi:10.2760/465398, JRC120479.
         
            (7)  Ares(2020)2879866.
         
            (8)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (9)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).